IZVEDBENI SKLEP KOMISIJE (EU) 2017/204

z dne 3. februarja 2017

o dovoljenju državam članicam, da določijo začasno odstopanje od nekaterih določb Direktive Sveta 2000/29/ES v zvezi z jesenovim lesom, ki izvira iz Združenih držav Amerike ali je bil tam obdelan, in razveljavitvi Izvedbenega sklepa (EU) 2015/2416 o priznanju nekaterih območij Združenih držav Amerike kot nenapadenih z Agrilus planipennis Fairmaire

(notificirano pod dokumentarno številko C(2017) 420)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive Sveta 2000/29/ES z dne 8. maja 2000 o varstvenih ukrepih proti vnosu organizmov, škodljivih za rastline ali rastlinske proizvode, v Skupnost in proti njihovemu širjenju v Skupnosti (1) ter zlasti prve alinee člena 15(1) in točk 2.3, 2.4 ter 2.5 oddelka I dela A Priloge IV k Direktivi,

ob upoštevanju naslednjega:

Združene države Amerike so zaprosile za priznanje kombinacije postopkov, s katerimi se skupaj zagotavlja enaka raven fitosanitarnega varstva kot tista, ki jo zahteva točka 2.3 oddelka I dela A Priloge IV k Direktivi 2000/29/ES.

Iz uradnih informacij, ki so jih predložile Združene države Amerike, je razvidno, da je s celostnim sistemskim pristopom, ki se uporablja pri obdelavi lesa, odpravljeno tveganje za infestacijo s škodljivim organizmom Agrilus planipennis Fairmaire.

Navedeni pristop bi bilo treba dopolniti z nekaterimi zahtevami za obrate, inšpekcijske preglede pred izvozom in označevanje, da se zagotovi odprava takega tveganja.

Navedene postopke bi bilo zato treba priznati kot alternativno možnost točki 2.3 oddelka I dela A Priloge IV k Direktivi 2000/29/ES za uvoz iz Združenih držav Amerike in treba bi bilo določiti odstopanje od člena 5(1) Direktive 2000/29/ES v povezavi s točko 2.3 oddelka I dela A Priloge IV k navedeni direktivi.

Za zagotovitev učinkovitega nadzora ter pregleda uvoza jesenovega lesa in neskladnosti pri navedenem uvozu bi bilo treba določiti zahteve v zvezi s fitosanitarnimi spričevali, poročanjem o uvozu in uradnem obveščanju o neskladnostih.

Primerno je omejiti trajanje odstopanja na obdobje do 30. junija 2018, da se zagotovi pravočasen pregled ustreznosti ukrepov iz tega sklepa.

Izvedbeni sklep Komisije (EU) 2015/2416 (2) je priznal nekatera območja Združenih držav Amerike kot nenapadena z Agrilus planipennis Fairmaire z namenom vnosa lesa Fraxinus L. in nekaterih drugih vrst lesa v Unijo.

Izvedbeni sklep (EU) 2015/2416 bi bilo treba razveljaviti, saj so se na podlagi informacij, ki so jih predložili pristojni organi ZDA, po sprejetju navedenega sklepa območja, priznana kot nenapadena z Agrilus planipennis Fairmaire, izkazala za nestabilna.

Ukrepi iz tega sklepa so v skladu z mnenjem Stalnega odbora za rastline, živali, hrano in krmo –

SPREJELA NASLEDNJI SKLEP:

Člen 1

Dovoljenje za določitev odstopanja

Z odstopanjem od člena 5(1) Direktive 2000/29/ES v povezavi s točko 2.3 oddelka I dela A Priloge IV k navedeni direktivi lahko države članice odobrijo vnos na svoje ozemlje lesa Fraxinus L., ki izvira iz Združenih držav Amerike ali je bil tam obdelan (v nadaljnjem besedilu: navedeni les) ter ki pred premikom iz Združenih držav Amerike izpolnjuje pogoje, določene v Prilogi k temu sklepu.

Člen 2

Fitosanitarno spričevalo

1. Navedenemu lesu se priloži fitosanitarno spričevalo, izdano v Združenih državah Amerike v skladu s členom 13a(3) in (4) Direktive 2000/29/ES, ki potrjuje nenapadenost s škodljivim organizmom po pregledu.

2. Fitosanitarno spričevalo pod naslovom „Dopolnilna izjava“ vključuje naslednje elemente:

(c)

Člen 3

Poročanje o uvozu

Država članica uvoza Komisiji in drugim državam članicam vsako leto do 31. decembra predloži informacije o količini pošiljk navedenega lesa, v navedenem letu uvoženega v skladu s tem sklepom.

Člen 4

Uradno obvestilo o neskladnosti

Države članice uradno obvestijo Komisijo in druge države članice o vsaki pošiljki, ki ni v skladu s tem sklepom. Navedeno uradno obvestilo pošljejo najpozneje dva delovna dneva po datumu zadržanja takšne pošiljke.

Člen 5

Razveljavitev Izvedbenega sklepa (EU) 2015/2416

Izvedbeni sklep (EU) 2015/2416 se razveljavi.

Člen 6

Datum izteka veljavnosti

Ta sklep preneha veljati 30. junija 2018.

Člen 7

Naslovniki

Ta sklep je naslovljen na države članice.

(1) UL L 169, 10.7.2000, str. 1.

(2) Izvedbeni sklep Komisije (EU) 2015/2416 z dne 17. decembra 2015 o priznanju nekaterih območij Združenih držav Amerike kot nenapadenih z Agrilus planipennis Fairmaire (UL L 333, 19.12.2015, str. 128).

PRILOGA

1. Zahteve glede obdelave

Obdelava navedenega lesa mora izpolnjevati vse naslednje zahteve:

(a) Odstranjevanje lubja Navedenemu lesu se odstrani lubje, razen vizualno ločenih in jasno razločljivih majhnih koščkov lubja, ki izpolnjujejo eno od naslednjih zahtev: (a) široki so manj kot 3 cm (ne glede na dolžino) ali (b) če so širši od 3 cm, je celotna površina vsakega posameznega kosa lubja manjša od 50 cm2.

(b) Žaganje Navedeni žagani les je izdelan iz okroglega lesa, ki mu je bilo odstranjeno lubje.

(c) Toplotna obdelava Navedeni les se preko svojega profila 1 200 minut segreva na najmanj 71 °C v grelni komori, ki jo odobri služba ameriškega kmetijskega ministrstva za zdravje živali in rastlin (v nadaljnjem besedilu: APHIS) ali agencija, ki jo APHIS odobri.

(d) Sušenje Navedeni les se vsaj dva tedna suši v skladu z načrti industrijskega sušenja, ki jih prizna APHIS. Končna vsebnost vlage v lesu ne presega 10 %, kar je izraženo v odstotkih suhe snovi.

2. Zahteve za obrate

Navedeni les mora biti izdelan, obdelan ali skladiščen v obratu, ki izpolnjuje vse naslednje zahteve:

(a) APHIS ga je uradno odobrila na podlagi svojega programa izdajanja spričeval v zvezi s prisotnostjo škodljivega organizma Agrilus planipennis Fairmaire;

(b) registriran je v podatkovni bazi, objavljeni na spletišču APHIS;

(c) APHIS ali agencija, ki jo APHIS odobri, ga pregleda vsaj enkrat na mesec in zanj se ugotovi, da izpolnjuje zahteve iz te priloge;

(d) uporablja opremo za obdelavo navedenega lesa, ki je dosledno umerjena s priročnikom za obratovanje opreme;

(e) vodi evidenco o svojih postopkih, ki jo APHIS ali agencija, ki jo APHIS odobri, lahko preveri in ki zajema trajanje obdelave, temperature med obdelavo in končno vsebnost vlage za vsak posamezen snop, ki je namenjen za izvoz.

3. Označevanje

Na vsakem snopu navedenega lesa je treba vidno navesti številko snopa in namestiti oznako z navedbo „HT-KD“ ali „Heat Treated-Kiln Dried“. Navedeno oznako mora izdati imenovan uradnik odobrenega obrata ali mora biti izdana pod nadzorom tega uradnika, ko preveri, da so izpolnjene zahteve glede obdelave iz točke 1 in zahteve za obrate iz točke 2.

4. Pregledi pred izvozom

Navedeni les mora pregledati APHIS ali agencija, ki jo APHIS uradno odobri, da preveri, ali so bili zanj pred izvozom v Unijo izvedeni vsi fitosanitarni postopki in ukrepi, na podlagi katerih je mogoče sklepati, da je nenapaden s škodljivim organizmom Agrilus planipennis Fairmaire.